***„Labs amats ir dzīves amats”***

Projekta Nr.8.3.5.0/16/I/001 „Karjeras atbalsts vispārējās un profesionālās izglītības iestādēs” ietvaros Krāslavas Varavīksnes vidusskolas 4. klašu skolēni piedalījās pasākumā „Labs amats ir dzīves amats”. Pasākuma mērķis - iepazīstināt skolēnus ar amatnieka darba ikdienu, uzzināt kādas prasmes un rakstura īpašības nepieciešamas, lai taptu kvalitatīvi produkti, kā arī piedalīties praktiskajās nodarbībās, lai iemēģinātu savu roku amatniecības jomā.

2019.gada 23. maijā 4.a un 27.maijā 4.b klašu skolēni skolā tikās ar mākslinieku, mūzikas instrumentu meistaru – Aleksandru Maijeru. Aleksandrs Maijers izgatavo skaņu rīkus - stabules, svilpauniekus no kokosrieksta, no valriekstiem, no māla, vargānus, grabuļus, zvanus un zvārguļus arī no dažādiem materiāliem. Skolēni apskatīja tradicionālo, eksotisko un pašdarināto mūzikas instrumentu kolekciju un noklausījās mākslinieka izpildījumā instrumentu skanējumu. Praktiskajā nodarbībā katrs skolēns no niedrēm mācījās izgatavot stabulīti. Meistars pastāstīja par niedrēm, kas aug pie ezeriem, grāvjiem, purviem. Skolēni uzzināja, ka vislabāk niedres ievākt pa ziemu, jo pastāv iespēja - ja tās izmanto zaļas, tās var sačokuroties. Katram skolēnam tika iedota nogriezta niedres kāta daļa, kuru vajadzēja ar garu, tievu kociņu iekšpusē iztīrīt. Tad vienā malā izgrieza nelielu mēlīti, augšā, kur ir starpsiena, iepilināja vasku un aizlīmēja ciet caurumiņu. Aleksandrs pārbaudīja katru niedres daļu, vai iepūšot gaisu iegrieztā mēlīte sāk vibrēt. Kad radās skaņa, tad vajadzēja izdedzināt melodiskos caurumus. Noslēgumā pirmklasnieki paši uzspēlēja melodijas uz pašdarinātām stabulītēm. Pasākums izdevās izzinošs un interesants!

Pasākumu izmaksas (rēķini) tika segti no projekta finansējuma

*Krāslavas Varavīksnes vidusskolas pedagogs karjeras konsultants Oksana Korčagina*